钦定古今图书集成/理学汇编/经籍典/第055卷 > 子华子 > 《天道》
## 钦定古今图书集成/理学汇编/经籍典/第055卷 > 子华子 > 《天道》

天地之大数，莫过乎五，莫中乎五。五居中宫，以制万
品，谓之实也，冲气之守也，中之所以起也，中之所以
止也，龟筮之所以灵也，神响之所以丰融也。通此则
条达而无碍者矣。是以二与四抱九而上跻也，六与
八蹈一而下沉也，戴九而履一，据三而持七。五居中
宫，数之所由生，一从一横，数之所由成。故曰“天地之
大数，莫大乎五，莫中乎五”，通此则条达而无碍者矣。